ธปท.คาดการณ์เศรษฐกิจปีนี้โตเพิ่มเป็น6%
ธปท.คาดการณ์การเติบโตเศรษฐกิจปีนี้เพิ่มเป็น 6% จากเดิมคาดไว้ที่ 4.9% เนื่องจากเศรษฐกิจฟื้นตัวได้เร็วกว่าคาด และนโยบายกระตุ้นภาครัฐหนุนให้ขยายตัวได้ต่อเนื่อง
11 พ.ค. 2555

ธปท.คาดการณ์การเติบโตเศรษฐกิจปีนี้เพิ่มเป็น 6% จากเดิมคาดไว้ที่ 4.9% เนื่องจากเศรษฐกิจฟื้นตัวได้เร็วกว่าคาด และนโยบายกระตุ้นภาครัฐหนุนให้ขยายตัวได้ต่อเนื่อง 
นายไพบูลย์ กิตติศรีกังวาน ผู้ช่วยผู้ว่าการ สายนโยบายการเงิน ธนาคารแห่งประเทศไทย(ธปท.) กล่าวว่า การประมาณการณ์เศรษฐกิจในปีนี้ธปท.คาดว่าอัตราการขยายตัวทางเศรษฐกิจ(จีดีพี)จะขยายตัวที่ระดับ 6% สูงขึ้นจากที่คาดไว้เมื่อเดือนม.ค.ที่คาดว่าจะขยายตัวที่ 4.9% เนื่องจากเศรษฐกิจไทยฟื้นตัวจากปัญหาน้ำท่วมเร็วกว่าที่ประเมินไว้ สะท้อนจากการผลิตและการลงทุนฟื้นตัวมาตอบสนองอุปสงค์ในประเทศและต่างประเทศได้เร็วกว่าคาด สอดคล้องกับการบริโภคภาคเอกชนที่เร่งขึ้นมาเหนือระดับก่อนน้ำท่วมมาตั้งแต่เดือนก.พ.ที่ผ่านมา ขณะที่การส่งออกมีแนวโน้มฟื้นตัวต่อเนื่อง 
“จริงๆการคาดการณ์ครั้งนี้ ไม่ได้สูงขึ้นมากนัก เพราะปรับจากฐานที่ต่ำจากน้ำท่วมที่คาดว่าจะทำให้โตลดลงประมาณ 1% และเมื่อเดือนมี.คปีนี้.เราก็ได้ปรับจาก 4.9% เพิ่มเป็น 5.7% แล้วครั้งหนึ่ง และครั้งนี้เพิ่มเป็น 6% เพราะเศรษฐกิจเราเริ่มกลับเข้าสู่ภาวะปกติแล้ว จากเดิมที่เราคาดว่าจะเสียหายจากน้ำท่วมมาก ซึ่งปัจจัยสำคัญที่ทำให้ปรับขึ้นครั้งนี้คือ การลงทุนภาคเอกชนที่มีการทดแทนซ่อมแซม บวกกับนโยบายกระตุ้นเศรษฐกิจและการลงทุนภาครัฐ นโยบายการเงินการคลังก็มีส่วนสับสนุนอย่างต่อเนื่อง และการใช้จ่ายที่ค้างมาจากน้ำท่วมก็กลับมาปกติ” นายไพบูลย์กล่าว
ทั้งนี้ ในปี 2556 ธปท.คาดว่าจีดีพีจะเติบโตที่ระดับ 5.8% ลดลงจากครั้งก่อนที่ 6% ส่วนการคาดการณืเงินเฟ้อพื้นฐานปีนี้ปีนี้คาดว่าจะอยู่ที่ระดับ 2.5% เพิ่มขึ้นจาก 2.4% ในเดือนมี.ค.และ 2.2% ในเดือนม.ค. และเงินเฟ้อพื้นฐานปีหน้าคาดไว้ที่ 2.1% จากเดือนมี.ค.ที่ 1.8% ขณะที่เงินเฟ้อทั่วไปปีนี้คาดว่าจะอยู่ที่ระดับ 3.5% จากเดือนมี.ค.คาด 3.4% และเดือนม.ค.คาด 3.2% โดยธปท.มองว่าแรงกดดันเงินเฟ้อสูงขึ้นจากครั้งก่อน แต่ยังอยู่ในระดับที่ดูแลได้